32002R0315
L 050/47
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 315/2002 НА КОМИСИЯТА
от 20 февруари 2002 година
относно отчитането на цените на пресни или охладени кланични трупове на овце на представителните пазари на Общността
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2529/2001 на Съвета от 19 декември 2001 г. относно общата организация на пазара на овче и козе месо (1), и по-специално членове 20 и 24 от него,
като има предвид, че:
(1)
Регламент (ЕО) № 2529/2001 установява нова система от премии, която да замести системата, определена в Регламент (ЕО) № 2467/98 на Съвета от 3 ноември 1998 г. относно общата организация на пазара на овче и козе месо (2), изменен с Регламент (ЕО) № 1669/2000 (3). С цел отчитане на новите разпоредби и в интерес на яснотата е необходимо да се създадат нови правила, които да заместят тези, съдържащи се в Регламент (ЕИО) № 1481/86 на Комисията от 15 май 1986 г. относно определянето на цените на пресните или охладените кланични трупове на агнета на представителните пазари на Общността и отчитането на цените на кланичните трупове на овце от друго качество в Общността (4), последно изменен с Регламент (ЕО) № 2877/2000 (5).
(2)
Според член 20 от Регламент (ЕО) № 2529/2001 държавите-членки трябва да регистрират цените на овцете и на овчето месо. Следователно правилата за прилагане системата на регистриране на цените следва да бъдат определени.
(3)
Цените са тези, регистрирани на представителния пазар или пазари на всяка държава-членка и за различните категории пресни или охладени кланични трупове на овце. Освен това, когато има повече от един представителен пазар във всяка държава-членка следва да се взема средноаритметичната или когато е необходимо, претеглената средна величина на котировките, регистрирани на тези пазари.
(4)
Цените, регистрирани на пазара, се основават на цените, като се изключва данък добавена стойност, на кланичните трупове, но без разрешени намаления по отношение на другите такси. Пазарните цени следва да бъдат регистрирани по отношение на „теглото на кланичните трупове“, както е определено в Решение 94/434/ЕО на Комисията от 30 май 1994 г. относно подробни правила за прилагането на Директива 93/25/ЕИО на Съвета по отношение на статистическите наблюдения върху популациите и производството на овце и кози (6), последно изменена с Решение 1999/47/ЕО (7). Въпреки това следва да бъде разрешено тази дефиниция да не се използва в случай на кланични трупове на млади агнета, тежащи между 9 и 16 килограма, така че търговските практики, при които целите трупове, търгувани с глава и карантия представляват по-голяма търговска стойност, да могат да се вземат предвид.
(5)
В някои държави-членки цените се отнасят към цените на живите животни. Тези цени след това трябва да бъдат превърнати чрез подходящи коефициенти. Въпреки това в региони, в които индивидуалната оценка на живите животни служи за оценка на теглото на кланичния труп, превръщането може да се базира на тази оценка.
(6)
С цел обясняване на основата, на която държавите-членки образуват цените, те трябва да съобщят на Комисията избраните представителни пазари, категориите трупове, както и претеглянето или относителното значение на тези елементи, използвани за изчисляване на цените
(7)
Мерките, предвидени в настоящия регламент, са в съответствие със становището на Управителния комитет по овцете и козите,
ПРИЕ НАСТОЯЩИЯ РЕГЛАМЕНТ:
Член 1
1. Държавите-членки, чието производство на овче месо надхвърля 200 тона годишно, съобщават на Комисията най-късно всеки четвъртък, цените на пресните или охладени кланични трупове на агнета и овце.
2. Цените са тези, регистрирани в зоните на котиране, посочени в член 12 от Регламент (ЕО) № 2529/2001, от държавите-членки, които удовлетворяват изискванията, посочени в параграф 1. Те са цените на едро, регистрирани от тези държави-членки на представителния пазар или пазари през седмицата, предхождаща тази, през която са предоставя информацията. Представителният пазар или пазари се определят от горепосочените държави-членки. Цените се изчисляват въз основа на пазарните цени, без данък добавена стойност.
Член 2
1. Пазарните цени се регистрират в зависимост от „теглото на кланичните трупове“ по смисъла на Решение 94/434/ЕО.
Когато цените са регистрирани според различни категории кланични трупове, цената на представителния пазар е равна на средната величина, претеглена чрез коефициенти, фиксирани от държавите-членки, за да отразява относителното значение на всяка категория, на цените, регистрирани на етапа на търговията на едро в рамките на седемдневен период.
2. В случай на кланични трупове на агнета, тежащи над 16 килограма, и в съответствие с нормалната търговска практика, цените могат да бъдат регистрирани преди изкормването и махането на главата.
Когато цените се регистрират на базата на живо тегло, цените за килограм живо тегло се делят на максимален коефициент на превръщане от 0,5. Въпреки това, ако нормалната практика е да се включи главата и карантията към кланичният труп, за агнета, тежащи до 28 килограма живо тегло, държавите-членки могат да определят и по-голям коефициент.
В региони, където регистрирането на цените е на базата на индивидуалната оценка на теглото на кланичните трупове на агнета, превръщането се основава на тази оценка.
Член 3
1. За пазарите, провеждащи се повече от веднъж по време на седемдневния период, посочен в член 2, параграф 1, цената на всяка категория е средното аритметично на котировките, регистрирани по време на всеки пазар.
2. Когато има няколко представителни пазара в една зона на котиране, цената за тази зона на котиране е равна на средната на цените, регистрирани на посочените пазари, претеглена чрез коефициенти, определени от държавите-членки, за да отразят относителното значение на всеки пазар или всяка категория.
3. Въпреки това, когато няма на разположение информация, цените на представителните пазари на тази държава-членка се определят чрез позоваване на последните известни цени.
Член 4
Държавите-членки уведомяват Комисията до 1 март 2002 г. за:
а)
представителните пазари във всяка зона на котиране;
б)
категориите на кланичните трупове на агнета;
в)
коефициентите за претегляне и превръщане, посочени в членове 2 и 3.
Държавите-членки уведомяват Комисията за всякакви промени в разпоредбите в рамките на един месец след тези промени.
Член 5
Регламент (ЕИО) № 1481/86 се отменя
Член 6
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 февруари 2002 година.